CELEX: 32015D0495
Language: sk
Date: 2015-03-20 00:00:00
Title: Vykonávacie rozhodnutie Komisie (EÚ) 2015/495 z  20. marca 2015 , ktorým sa zavádza zoznam sledovaných látok na monitorovanie v oblasti vodnej politiky v celej Únii podľa smernice Európskeho parlamentu a Rady 2008/105/ES [oznámené pod číslom C(2015) 1756]  Text s významom pre EHP

24.3.2015   
            
            
               SK
            
            
               Úradný vestník Európskej únie
            
            
               L 78/40
            
         VYKONÁVACIE ROZHODNUTIE KOMISIE (EÚ) 2015/495
   z 20. marca 2015,
   ktorým sa zavádza zoznam sledovaných látok na monitorovanie v oblasti vodnej politiky v celej Únii podľa smernice Európskeho parlamentu a Rady 2008/105/ES
   
      
         [oznámené pod číslom C(2015) 1756]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/105/ES zo 16. decembra 2008 o environmentálnych normách kvality v oblasti vodnej politiky, o zmene a doplnení a následnom zrušení smerníc Rady 82/176/EHS, 83/513/EHS, 84/156/EHS, 84/491/EHS a 86/280/EHS a o zmene a doplnení smernice Európskeho parlamentu a Rady 2000/60/ES (1), a najmä na jej článok 8b ods. 5,
   keďže:
   
               (1)
            
            
               v článku 8b ods. 1 smernice 2008/105/ES sa ustanovuje zavedenie zoznamu sledovaných látok, v prvom rade maximálne 10 látok alebo skupín látok, pre ktoré sa majú zbierať údaje z monitorovania v celej Únii s cieľom podporiť postup zostavenia budúceho zoznamu prioritných látok v súlade s článkom 16 ods. 2 smernice Európskeho parlamentu a Rady 2000/60/ES (2). Zoznam by mal uvádzať matrice pre monitorovanie a možné analytické metódy, ktoré nepredstavujú príliš vysoké náklady.
            
         
               (2)
            
            
               Článok 8b smernice 2008/105/ES stanovuje, okrem iného, podmienky a postupy na monitorovanie látok uvedených v zozname sledovaných látok na podávanie správ o výsledkoch monitorovania členskými štátmi a na aktualizáciu zoznamu.
            
         
               (3)
            
            
               Látky v zozname sledovaných látok by sa mali vyberať spomedzi látok, v prípade ktorých dostupné informácie naznačujú, že môžu predstavovať významné riziko na úrovni Únie pre vodné prostredie alebo prostredníctvom vodného prostredia, no v prípade ktorých sú údaje z monitorovania nedostatočné na to, aby sa z nich dal vyvodiť záver o skutočnom riziku, ktoré predstavujú. Malo by sa zvážiť zaradenie vysoko toxických látok používaných v mnohých členských štátoch a vypúšťaných do vodného prostredia, ktoré však nie sú monitorované, alebo sa monitorujú len zriedka, do zoznamu sledovaných látok. Tento proces výberu by mal zohľadniť informácie uvedené v písmenách a) až e) článku 8b ods. 1 smernice 2008/105/ES, pričom by sa osobitná pozornosť mala venovať novým znečisťujúcim látkam.
            
         
               (4)
            
            
               Monitorovanie látok uvedených v zozname sledovaných látok by malo priniesť vysokokvalitné údaje o ich koncentráciách vo vodnom prostredí vhodné na podporu hodnotení rizík, ktoré sú základom pre identifikáciu prioritných látok, v samostatnom preskúmaní podľa článku 16 ods. 4 smernice 2000/60/ES. V rámci tohto preskúmania látok by sa malo zvážiť zaradenie látok, ktoré predstavujú významné riziko, do zoznamu prioritných látok. Stanovila by sa aj norma kvality životného prostredia, ktorú by museli členské štáty dodržiavať. Návrh látky na zaradenie do zoznamu prioritných látok by sa posúdil prostredníctvom hodnotenia vplyvu.
            
         
               (5)
            
            
               V súlade s článkom 8b ods. 1 smernice 2008/105/ES by sa mali do prvého zoznamu sledovaných látok zahrnúť diklofenak, estradiol (E2) a etinylestradiol (EE2) s cieľom zozbierať monitorovacie údaje na účely uľahčenia stanovenia primeraných opatrení na riešenie rizík, ktoré predstavujú uvedené látky. Do zoznamu sledovaných látok by sa mal zahrnúť aj estrón (E1), pre jeho blízky chemický vzťah k estradiolu, ktorého je produktom rozkladu.
            
         
               (6)
            
            
               V priebehu roku 2014 zhromaždila Komisia údaje o mnohých iných látkach, ktoré by mohli byť zaradené do zoznamu sledovaných látok. Zohľadnila pritom informačné zdroje uvedené v článku 8b ods. 1 smernice 2008/105/ES a absolvovala konzultácie s odborníkmi z členských štátov a zainteresovaných skupín. Uskutočnil sa klasifikačný proces. Zaoberal sa najmä látkami, ktoré mali v najnovšom dokončenom prehľade prioritných látok blízko k zaradeniu medzi prioritné látky, no pri ktorých ešte neboli k dispozícii údaje z monitorovania na potvrdenie významného rizika. Zaoberal sa aj niekoľkými ďalšími látkami identifikovanými ako potenciálne nové znečisťujúce látky, pri ktorých boli k dispozícii len obmedzené alebo žiadne údaje z monitorovania. Riziko, ktoré predstavuje každá z týchto látok, sa vypočítalo na základe dostupných informácií o ich inherentnej nebezpečnosti a expozícii životného prostredia týmto látkam. Expozícia sa odhadla z údajov o rozsahu výroby a používania, pričom sa zohľadnili všetky reálne údaje z monitorovania.
            
         
               (7)
            
            
               V priebehu zhromažďovania údajov o látkach v pôvodnom zozname boli v prípade niektorých z týchto látok zistené dodatočné údaje z monitorovania. Dostupnosť spoľahlivých aktuálnych údajov v najmenej štyroch členských štátoch sa považovala za dostatočnú na to, aby sa látky nezaradili do zoznamu sledovaných látok. Ak boli tieto látky vyradené, spolu s niektorými ďalšími, pri ktorých sa vyskytli konkrétne pochybnosti o ich toxicite alebo pri ktorých sa očakávalo, že budú vyradené, najvyššiu klasifikáciu získali tieto látky: oxadiazón, metiokarb, 2,6-di-terc-butyl-4-metylfenol, tri-alát, štyri neonikotínoidné pesticídy, makrolidové antibiotikum erytromycín a (2-etylhexyl)-(E)-3-(4-metoxyfenyl) propenoát. Tieto látky by sa preto mali takisto zahrnúť do zoznamu sledovaných látok a mali by byť identifikovateľné podľa čísla CAS a čísla EÚ. Piaty neonikotinoidový pesticíd a dve ďalšie makrolidové antibiotiká boli takisto určené ako látky, ktoré potenciálne predstavujú významné riziko. Možnosť, že látky s rovnakým účinkom pôsobenia by mohli mať dodatočné vplyvy, dáva ďalší dôvod na ich spoločné zaradenie do zoznamu sledovaných látok. Mala by sa umožniť spoločná analýza neonikotinoidov a takisto aj makrolidových antibiotík, vďaka čomu budú môcť byť zoskupené do zoznamu.
            
         
               (8)
            
            
               V súlade s článkom 8b ods. 1 smernice 2008/105/ES Komisia vymedzila možné metódy analýzy navrhovaných látok. Detekčný limit metódy by mal byť aspoň taký nízky, ako je predpokladaná koncentrácia, pri ktorej nedochádza k žiadnemu účinku, špecifická pre každú látku v príslušnej matrici. Ak v dôsledku nových informácií dôjde v prípade určitých látok k poklesu predpokladanej koncentrácie, pri ktorej nedochádza k žiadnemu účinku, maximálny prípustný detekčný limit metódy bude možno potrebné znížiť, pričom tieto látky zostanú na zozname. Predpokladá sa, že uvedené analytické metódy nebudú predstavovať nadmerné náklady.
            
         
               (9)
            
            
               Pre lepšiu porovnateľnosť by sa mali všetky látky monitorovať v celej vzorke vody. Bolo by však vhodné monitorovať (2-etylhexyl)-(E)-3-(4-metoxyfenyl) propenoát aj v suspendovaných tuhých časticiach alebo v usadenine kvôli ich tendencii rozdeľovať sa do tejto matrice.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom výboru zriadeného článkom 21 ods. 1 smernice 2000/60/ES,
            
         PRIJALA TOTO ROZHODNUTIE:
   Článok 1
   Prvý zoznam sledovaných látok na monitorovanie v celej Únii uvedený v článku 8b smernice 2008/105/ES je stanovený v prílohe k tomuto rozhodnutiu.
   Článok 2
   Toto rozhodnutie je určené členským štátom.
   
      V Bruseli 20. marca 2015
      
         
            Za Komisiu
         
         Karmenu VELLA
         
            člen Komisie
         
      
   
   
      (1)  Ú. v. EÚ L 348, 24.12.2008, s. 84.
   
      (2)  Smernica Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva (Ú. v. ES L 327, 22.12.2000, s. 1).
   
      PRÍLOHA
      
         Zoznam sledovaných látok na monitorovanie v celej Únii stanovený v článku 8b smernice 2008/105/ES
      
      
                  Názov látky/skupiny látok
               
               
                  Číslo CAS (1)
                  
               
               
                  Číslo EÚ (2)
                  
               
               
                  Indikatívna analytická metóda (3)
                      (4)
                      (5)
                  
               
               
                  Maximálne prípustný detekčný limit metódy (ng/l)
               
            
                  etinylestradiol (EE2)
               
               
                  57-63-6
               
               
                  200-342-2
               
               
                  Veľkoobjemové SPE – LC-MS-MS
               
               
                  0,035
               
            
                  estradiol (E2), estrón (E1)
               
               
                  50-28-2
                  53-16-7
               
               
                  200-023-8
               
               
                  SPE – LC-MS-MS
               
               
                  0,4
               
            
                  diklofenak
               
               
                  15307-86-5
               
               
                  239-348-5
               
               
                  SPE – LC-MS-MS
               
               
                  10
               
            
                  2,6-di-terc-butyl-4-metylfenol
               
               
                  128-37-0
               
               
                  204-881-4
               
               
                  SPE – GC-MS
               
               
                  3 160
               
            
                  (2-etylhexyl)-(E)-3-(4-metoxyfenyl) propenoát
               
               
                  5466-77-3
               
               
                  226-775-7
               
               
                  SPE – LC-MS-MS
                  alebo GC-MS
               
               
                  6 000
               
            
                  makrolidové antibiotiká (6)
                  
               
               
                   
               
               
                   
               
               
                  SPE – LC-MS-MS
               
               
                  90
               
            
                  metiokarb
               
               
                  2032-65-7
               
               
                  217-991-2
               
               
                  SPE – LC-MS-MS
                  alebo GC-MS
               
               
                  10
               
            
                  Neonikotinoidy (7)
                  
               
               
                   
               
               
                   
               
               
                  SPE – LC-MS-MS
               
               
                  9
               
            
                  oxadiazón
               
               
                  19666-30-9
               
               
                  243-215-7
               
               
                  LLE/SPE – GC-MS
               
               
                  88
               
            
                  tri-alát
               
               
                  2303-17-5
               
               
                  218-962-7
               
               
                  LLE/SPE – GC-MS
                  alebo LC-MS-MS
               
               
                  670
               
            
         (1)  Služba CAS (Chemical Abstracts Service).
      
         (2)  Číslo Európskej únie – nie je k dispozícii pre všetky látky.
      
         (3)  Na zabezpečenie porovnateľnosti výsledkov z rôznych členských štátov sa všetky látky monitorujú v celej vzorke vody.
      
         (4)  Metódy extrakcie:
      
                  LLE
               
               
                  –
               
               
                  extrakcia kvapaliny kvapalinou,
               
            
                  SPE
               
               
                  –
               
               
                  extrakcia tuhou fázou.
               
            Analytické metódy:
      
         GC-MS– plynová chromatografia s hmotnostnou spektrometriou,
      
         LC-MS-MS– kvapalinová chromatografia (tandemová) s trojitou štvorpólovou hmotnostnou spektrometriou.
      
         (5)  Na monitorovanie (2-etylhexyl)-(E)-3-(4-metoxyfenyl) propenoátu v suspendovaných tuhých časticiach (SPM) alebo v sedimente (s veľkosťou < 63 μm) sa indikuje táto analytická metóda: SLE (extrakcia tuhej látky kvapalinou) – GC-MS s maximálnym detekčným limitom 0,2 mg/kg.
      
         (6)  Erytromycín (číslo CAS 114-07-8, číslo EÚ 204-040-1), klaritromycín (číslo CAS 81103-11-9), azitromycín (číslo CAS 83905-01-5; číslo EÚ 617-500-5).
      
         (7)  Imidakloprid (číslo CAS 105827-78-9/138261-41-3, číslo EÚ 428-040-8), tiakloprid (číslo CAS 111988-49-9), tiametoxám (číslo CAS 153719-23-4, číslo EÚ 428-650-4), klotianidín (číslo CAS 210880-92-5, číslo EÚ 433-460-1), acetamiprid (číslo CAS 135410-20-7/160430-64-8).